SAL: Vakbonde dreig klaar met hofsake | Netwerk24
Deur Elvira Wood 18 September 2020 11:26
Vakbonde dreig reeds met regsaksie sou daar besluit word om die SAL te likwideer. Foto: Twitter
Lede van Numsa en die Suid-Afrikaanse Kajuitpersoneelvereniging (Sacca) het vroeg Vrydagoggend voor die SAL se hoofkantoor in Kempton Park begin betoog teen die staat wat steeds nie geld gegee het om die SAL te red nie.
Volgens Heidi Giokos, joernalis van eNCA, het die vakbonde reeds 'n brief aan die kantoor van die president, die departement van openbare ondernemings, die tesourie en die speaker van die Nasionale Vergadering gestuur waarin hulle sê hulle sal hof toe gaan sou daar beslis word die SAL en sy filiaal SA Express moet gelikwideer word.
Phakamile Hlubi-Majola, woordvoerder van Numsa, sê in 'n stemnota die brief lig al die partye ook in dat die staatsonderneming nie gelikwideer kan word as die parlement dit nie goedkeur nie.
"Ons neem dié stap omdat die regering nie die nodige geld gegee het om die SAL en SA Express te red nie, en nie seker gemaak het albei is lewensvatbaar en volhoubaar nie.
"Die regering het 'n regsplig om die voortbestaan van alle staatsondernemings te verseker – veral die SAL en SA Express," sê sy.
Hlubi-Majola sê hulle het die regering tot Vrydag gegee om amptelik te onderneem om die voortbestaan van die twee lugdienste te verseker.
Die reddingsproses en likwidasie van SA Express is onafhanklik van dié van die SAL.
SA Express is reeds voorlopig gelikwideer.
Les Matuson en Siviwe Dongwana, die sakeredders wat by die SAL aangestel is, het Donderdag bevestig 'n vergadering word Vrydag gehou om die uitvoerbaarheid van die reddingsplan van die lugdiens te bespreek.
Dit volg juis nadat daar teen Donderdag geen teken was van die R10,3 miljard wat die sakeredders nodig het vir die SAL nie.
Sam Mkokeli, woordvoerder van die departement van openbare ondernemings, het vroeër Donderdag vir Netwerk24 na die sakeredders verwys toe hy gevra is of daar al enige nuus is oor die geld vir die SAL.
Die departement het op 10 September in 'n verklaring gesê dat hy steeds hard werk om geld vir die SAL "te mobiliseer".
Meer oor: Sal | Suid-Afrikaanse Lugdiens | Sa Express | Lugdienste | Maatskappye | Lugdiens | Staatsondernemings | Sakeredding